EURÓPSKA KOMISIA V Bruseli31. 7. 2018 COM(2018) 564 final SPRÁVA KOMISIE EURÓPSKEMU PARLAMENTU A RADE Hodnotenie v polovici trvania týkajúce sa nariadenia (EÚ) č. 911/2014 o viacročnom financovaní činnosti Európskej námornej bezpečnostnej agentúry v oblasti boja proti znečisťovaniu mora plavidlami a zariadeniami na ťažbu ropy a zemného plynu



{SWD(2018) 394 final}



Úvod V súlade s článkom 7 nariadenia (EÚ) č. 911/2014 musí Komisia predložiť Európskemu parlamentu a Rade správu o vykonávaní tohto nariadenia a vykonať priebežné hodnotenie opatrení Európskej námornej bezpečnostnej agentúry (EMSA) v oblasti boja proti znečisťovaniu mora plavidlami a zariadeniami na ťažbu ropy a zemného plynu. V tejto správe a jej prílohách sú uvedené výsledky využitia príspevku Únie, ako aj hodnotenie schopnosti agentúry plniť svoje povinnosti účinným a nákladovo efektívnym spôsobom. Tieto výsledky budú užitočné pre Komisiu a pre správnu radu agentúry EMSA pri diskusii o akomkoľvek relevantnom preorientovaní prideľovania zdrojov a činností v rámci ročného a viacročného programovania agentúry. Všeobecný kontext V minulosti postihli morské prostredie, pobrežia aj občanov veľké úniky ropy. Tankery ako Torrey Canyon (1967), Amoco Cadiz (1978), Erika (1999) a Prestige (2002) spôsobili ekologické katastrofy. Prípad Deepwater Horizon (2010) v Mexickom zálive poukázal na veľké riziká, ktoré sú spojené aj so zariadeniami na ťažbu ropy a zemného plynu a s prieskumnými vrtmi. Zvýšeným povedomím o sociálno-ekonomických a environmentálnych vplyvoch únikov ropy sa postupom času podporil výrazný rozvoj štruktúr pripravenosti a reakcie v členských štátoch a v priemyselnom odvetví. Po katastrofe tankera Prestige, ktorou sa zvýraznila v tom čase nedostatočná kapacita na odstraňovanie ropných škvŕn na mori v Európe, bolo prijaté rozhodnutie podniknúť na úrovni EÚ opatrenia a vytvoriť doplnkovú kapacitu, ktorá pobrežným štátom v celej Európe pomôže rýchlo, účinne a efektívne reagovať na veľký únik ropy. Európska námorná bezpečnostná agentúra bola v roku 2004 poverená vykonať toto doplnenie kapacity členských štátov. Nemalo by ísť o nahradenie vnútroštátnych kapacít (či už na úrovni štátov alebo regiónov), ale o poskytnutie potrebných doplňujúcich kapacít v prípade veľkej nehody. Po katastrofe Deepwater Horizon, ktorú spôsobila ropná vrtná plošina na mori, bola uplatnená rovnaká logika, že agentúra EMSA môže zasiahnuť v prípade veľkej nehody, ale nenahrádza priamu zodpovednosť odvetvia ťažby ropy a zemného plynu, ktoré musí mať vlastné prostriedky na reakciu. V uplynulých rokoch sa vo vodách EÚ nestala žiadna takáto veľká katastrofa, čo je predovšetkým výsledkom dosiahnutého pokroku v úrovni prevencie a bezpečnosti na základe spoločného úsilia súkromných zainteresovaných strán, vnútroštátnych námorných správnych orgánov, medzinárodnej regulácie a politiky EÚ. Rozvoj a účinné vykonávanie acquis EÚ v oblasti námornej bezpečnosti umožňujúce jednotné presadzovanie prísnych noriem predstavuje zásadnú zmenu v oblasti potenciálnych únikov ropy a znečisťovania mora vo vodách EÚ. Viaceré nehody však ukázali dôležitosť udržiavania rozmanitej a účinnej schopnosti reakcie na úniky ropy, ako bol prípad potopenia tankera Agia Zoni II v gréckych vodách v septembri 2017. Existujú aj dôkazy o pokračujúcich rizikách spojených s prepravou ropy a s ťažbou ropy a zemného plynu na mori, pretože sústavne rastie objem námornej prepravy a rozsah prieskumných vrtov a ťažby. Činnosť agentúry EMSA v oblasti boja proti znečisťovaniu Podľa zakladajúceho nariadenia agentúry EMSA je jej úlohou: ·na požiadanie podporovať dodatočnými prostriedkami a nákladovo efektívnym spôsobom mechanizmy boja proti znečisťovaniu v členských štátoch, ·poskytovať členským štátom a Komisii technickú a vedeckú pomoc v oblasti znečistenia morí z lodí a z ropných a plynových zariadení. Služby boja proti znečisťovaniu ropnými látkami Vybudovaná bola sieť pohotovostných plavidiel agentúry EMSA určených na zásahy pri únikoch ropy, ktorá sa udržiava prostredníctvom každoročného verejného obstarávania, a to od roku 2005. Táto služba je založená na dlhodobom prenájme komerčných plavidiel, ktoré sú prispôsobené na príležitostné zásahy pri únikoch ropy. Keď nie sú potrebné na zásahy pri únikoch, používajú sa na bežnú komerčnú činnosť s tým, že zostávajú v okruhu, v rámci ktorého dokážu do 24 hodín v prípade mimoriadnych situácií rýchlo zasiahnuť. Táto služba dopĺňa zdroje a opatrenia, ktoré už boli zavedené na úrovni štátov alebo regiónov. Agentúra po rozšírení mandátu na boj proti znečisťovaniu zariadeniami na ťažbu ropy a zemného plynu v roku 2013 zvýšila reakčnú kapacitu svojej flotily plavidiel. Realizovalo sa to predovšetkým doplnením kapacít na rozstrekovanie disperzantov na niektorých zariadeniach v oblastiach, kde takúto techniku zasahovania pobrežné štáty uznávajú, alebo zvýšením schopnosti plavidiel poradiť si s výbušným prostredím a výparmi . Agentúra EMSA poskytla zásobníky disperzantov a systémy ich aplikácie na mori, ktoré sú určené predovšetkým na použitie v prípadoch veľkého znečistenia spôsobeného zariadeniami na ťažbu ropy a zemného plynu, ale môžu sa nasadiť aj v prípade znečistenia pochádzajúceho z lodí. Ďalším krokom vo vývoji schopnosti reakcie agentúry bolo zavedenie programu služieb pomoci s vybavením. Cieľom programu bolo zvýšiť rôznorodosť súboru nástrojov agentúry EMSA na boj proti znečisťovaniu poskytnutím špecializovaného nezávislého vybavenia. Od roku 2016 boli vybudované dve skladiská takéhoto vybavenia v Severnom mori a v Baltskom mori. Ku koncu roka 2016 pozostávali možnosti agentúry EMSA na boj proti znečisťovaniu ropnými látkami z týchto zariadení:

·17 plne vybavených pohotovostných plavidiel určených na zásahy pri únikoch ropy so systémom mechanického odstraňovania ropných škvŕn, z ktorých 4 sú navyše vybavené systémom rozstrekovania disperzantov, ·4 zásobníky disperzantov, ·2 skladiská služby pomoci s vybavením. Rozmiestnenie zariadení agentúry EMSA na boj proti znečisťovaniu ku koncu roka 2016 je znázornené na obrázku 1. Obrázok 1: Rozmiestnenie zariadení agentúry EMSA na boj proti znečisťovaniu v európskych vodách ku koncu roka 2016 Zdroj: agentúra EMSA CleanSeaNet Okrem únikov ropy zapríčinených nehodami je ďalším veľkým zdrojom znečistenia morí nezákonné, či už náhodné alebo úmyselné, vypúšťanie ropy (a iných látok) do morského prostredia, pričom toto znečistenie je menej viditeľné, ale nemenej škodlivé. Prijatím smernice 2005/35/ES o znečisťovaní mora z lodí bola úloha odhaľovania únikov ropy vrátane nezákonného vypúšťania ropy do mora zahrnutá do činnosti agentúry EMSA ako súčasť jej možností na boj proti znečisťovaniu. Výsledkom je systém satelitného odhaľovania a sledovania ropných škvŕn (CleanSeaNet), ktorý bol vytvorený v roku 2007. Keď sa možná ropná škvrna odhalí vo vnútroštátnych vodách, príslušnej krajine sa odošle výstražná správa. V prípadoch úniku ropy s vysokým stupňom výstrahy sa môžu námorné podporné služby agentúry EMSA obrátiť na pobrežný štát, aby sa ubezpečili, že výstraha bola prijatá, a aby ponúkli dodatočnú podporu. Analyzované obrázky sú k dispozícii na vnútroštátnych kontaktných miestach takmer v reálnom čase, za menej než 30 minút od získania satelitnej snímky. Táto služba zahŕňa aj identifikáciu potenciálnych znečisťovateľov skombinovaním obrázka získaného cez satelit s informáciami o lodnej doprave. Po získaní podrobnejšej informácie vnútroštátny orgán rozhodne o primeranom operatívnom zásahu, napríklad o vyslaní lietadla na kontrolu územia a overenie existencie ropnej škvrny alebo o odoslaní požiadavky na kontrolu plavidla v nasledujúcom prístave. Činnosti týkajúce sa nebezpečných a škodlivých látok Pokiaľ ide o chemické znečistenie z lodí, potreba reagovať na riziká spojené s týmto druhom znečistenia viedla ku konzultáciám s členskými štátmi a Komisiou a k rozhodnutiu, že zásah agentúry EMSA bude zameraný na rýchle poskytnutie odborných informácií a poradenstva o chemických látkach počas mimoriadnej situácie s cieľom podporiť proces rozhodovania žiadajúcej strany. Najväčšou výzvou, ktorej čelí zasahujúci subjekt v prípade chemickej nehody, je určite prístup k údajom o náklade a k špecializovanému poradenstvu týkajúcemu sa reakcie na mimoriadnu situáciu vrátane rýchleho posúdenia rizika, keďže chemické látky môžu byť prepravované nielen voľne uložené, ale aj balené, a keď sa dostanú do vzájomného styku, môžu reagovať. Účel nariadenia (EÚ) č. 911/2014 Komisia dospela k záveru, že v rámci podpory tohto súboru reakcií na znečistenie morí by agentúra mala byť schopná prijať dlhodobé finančné záväzky s cieľom poskytovať primeranú a udržateľnú operatívnu pomoc Komisii a členským štátom s využitím služieb, ktoré zabezpečuje dané priemyselné odvetvie. Komisia preto v roku 2005 navrhla vytvorenie viacročného finančného rámca na činnosť agentúry v oblasti boja proti znečisťovaniu. Prvé finančné krytie na obdobie rokov 2007 – 2013 predstavovalo sumu 154 miliónov EUR. Finančné krytie na súčasné obdobie rokov 2014 – 2020 je 160,5 milióna EUR, teda o niečo viac, aby sa zohľadnilo rozšírenie mandátu na zariadenia na ťažbu ropy a zemného plynu. Cieľom viacročného výhľadu uvedeného v nariadení (EÚ) č. 911/2014 je zabezpečenie právnej istoty a stabilného rámca, aby agentúra mohla uzatvárať viacročné zmluvy s priemyselným odvetvím týkajúce sa pohotovostných plavidiel určených na zásahy pri únikoch ropy, ako aj organizácie systému CleanSeaNet. Výsledky hodnotenia v polovici trvania Analýza vykonaná Komisiou a podporená externou štúdiou ukázala, že agentúra EMSA, v súlade so svojím mandátom dopĺňať kapacity členských štátov a pri zohľadnení zdrojov odvetvia, sa zamerala na činnosti, ktoré dopĺňali existujúce zdroje a súčasne boli nákladovo efektívne. V konkrétnom prípade rizík spojených so zariadeniami na ťažbu ropy a zemného plynu, s potenciálne väčším množstvom a dlhším trvaním únikov ropy , agentúra dokázala prispôsobiť svoju schopnosť reakcie potrebám pri takýchto únikoch ropy. Je však potrebné pripomenúť, že táto analýza bola obmedzená ťažkosťami pri posudzovaní účinnosti, efektívnosti, relevantnosti a pridanej hodnoty kapacity, ktorá sa má v zásade využívať v prípade veľkých únikov ropy a z toho dôvodu sa neaktivuje, kým nedôjde k takejto veľkej nehode. Pokiaľ ide o hodnotenie sociálno-ekonomických a ekologických vplyvov činnosti agentúry EMSA na európskej úrovni, posudzovanie výšky sociálno-ekonomických a ekologických škôd, ktorým je možné predísť vďaka službám boja proti znečisťovaniu, ktoré zabezpečuje agentúra EMSA, by sa malo vykonávať s najvyššou opatrnosťou, keďže prípady z minulosti ukazujú, že je výrazný nesúlad medzi odhadovanými škodami a škodami skutočne posúdenými a nahradenými . Služby boja proti znečisťovaniu ropnými látkami

Vzhľadom na značné finančné prostriedky pridelené na sieť pohotovostných plavidiel určených na zásahy pri únikoch ropy, ktoré predstavujú najväčšiu časť rozpočtu agentúry EMSA na boj proti znečisťovaniu, osobitná pozornosť sa venovala analýze efektívnosti tejto kapacity. Pokusy o posúdenie nákladovej efektívnosti existujúceho modelu prenajímania plavidiel ukazujú, že činnosť agentúry EMSA v oblasti boja proti znečisťovaniu ropnými látkami je nákladovo efektívna v porovnaní s hospodárskymi dôsledkami, ktoré by nastali v prípade, že by agentúra nemala túto schopnosť primerane reagovať na vznik ropnej škvrny a zabrániť tomu, aby sa dostala na pobrežie . Navyše je možné dospieť k záveru, že agentúra EMSA spĺňa požiadavky svojho mandátu do výšky rozpočtu, ktorý jej bol pridelený na tento účel, nákladovo efektívnym spôsobom. Tento záver je založený na skutočnosti, že úroveň služieb, akú v súčasnosti zabezpečuje agentúra EMSA, by nebolo možné dosiahnuť s nižšími nákladmi pri použití ľubovoľného uskutočniteľného alternatívneho modelu, ako bolo opísané v externej štúdii. Uvedený záver podporujú rôzne hodnotenia činnosti agentúry EMSA v tejto oblasti, ako aj spätná väzba zainteresovaných strán. Pridaná (prevádzková) hodnota takého rámca bola potvrdená. Technické špecifikácie odstraňovania ropných škvŕn na mori prostredníctvom siete pohotovostných plavidiel určených na zásahy pri únikoch ropy boli uznané za vhodné na tento účel. Nasledujúce tabuľky ukazujú, ako schopnosť agentúry EMSA dopĺňa vnútroštátne kapacity. Na základe svojho mandátu sa agentúra EMSA zamerala na zariadenia určené na zásahy pri veľkých únikoch ropy, čo sú investície, ktoré by členské štáty na vnútroštátnej úrovni nemohli zabezpečiť. Tabuľka 1: Plavidlá členských štátov a agentúry EMSA na zásahy pri znečistení ropnými látkami Počet plavidiel Úložná kapacita (m3) Úložná kapacita Členské štáty a krajiny EZVO Agentúra EMSA Členské štáty Agentúra EMSA < 200 m3 172 0 8 861 0 200 m3 – 700 m3 56 0 17 311 0 700 m3 – 1 500 m3 23 1 24 935 997 > 1 500 m3 19 17 70 553 62 475 Agentúra EMSA v súlade so svojím mandátom uzavrela zmluvy o prenájme plavidiel na odstraňovanie ropy s veľkou úložnou kapacitou, čím zabezpečuje menej častú potrebu zastavenia v prístavoch na vyloženie odstránenej ropy, a teda optimalizuje časové úseky odstraňovania ropy na mori. Inými slovami, 17 plavidiel agentúry má takmer rovnakú úložnú kapacitu ako všetky plavidlá členských štátov s porovnateľnou kapacitou. Tabuľka 2: Vybavenie členských štátov a agentúry EMSA na zásahy pri znečistení ropnými látkami Množstvo Členské štáty Agentúra EMSA Systémy na zachytávanie a odstraňovanie ropy 16 12 Plávajúce bariéry 2 2 Protipožiarne bariéry 1 8 Čistiace ramená 12 19 Disperzanty (v tonách) ~ 3 500 800 Dôležité je, že podporná štúdia hodnotenia tiež ukázala, že existencia služieb agentúry EMSA v boji proti znečisťovaniu ropnými látkami, ktoré dopĺňajú vnútroštátne a súkromné zdroje, zrejme nemá negatívny vplyv na úroveň pripravenosti členských štátov EÚ a krajín Európskeho združenia voľného obchodu (EZVO). Úroveň bola stabilná počas celého analyzovaného obdobia a zdá sa, že tento trend bude do roku 2020 pokračovať. CleanSeaNet Pokiaľ ide o systém satelitného odhaľovania ropných škvŕn CleanSeaNet, hodnotenie dospelo k záveru, že systém je relevantný a pre členské štáty predstavuje užitočný nástroj. Jeho pozícia na úrovni EÚ je najlepšia, keďže zachytáva vody všetkých európskych aj iných morí a poskytuje značnú pridanú hodnotu. Zabezpečuje jednotné posudzovanie a prehľad trendov vypúšťania ropy a zaručuje, že program sledovania ropných škvŕn má odrádzajúci účinok. Je to dôležité vo vzťahu k potrebám a súčasným trendom vzhľadom na pretrvávajúcu úroveň úmyselného vypúšťania ropy alebo jej náhodných únikov vo vodách EÚ. Okrem toho je tento systém spolu s implementáciou európskeho programu pozorovania Zeme Copernicus v súlade so širokým portfóliom ďalších politík EÚ v oblasti námorného dozoru. Využitie satelitov riadených Európskou vesmírnou agentúrou prinieslo výrazné zníženie nákladov na tento systém, keďže licencie sú k dispozícii bezplatne. Počas obdobia rokov 2014 – 2016 klesli náklady systému na 1 000 km2 sledovaného územia približne o 22 %. Od druhej polovice roka 2016 si agentúra EMSA objednala úmerne viac produktov pozorovania Zeme prostredníctvom satelitov programu Sentinel-1 a v nadchádzajúcich rokoch má tento nárast pokračovať. S použitím satelitov Sentinel 1-A a 1-B môže systém CleanSeaNet zabezpečovať zvýšené satelitné pokrytie pri súbežnom znižovaní nákladov na túto službu. Pokiaľ ide o vplyv systému CleanSeaNet z hľadiska odrádzajúceho účinku, celkový trend počas väčšej časti uplynulého desaťročia predstavoval každoročný pokles počtu možných ropných škvŕn odhalených na milión km2 sledovaného územia, ako je znázornené na obrázku 2. Výrazný pokles ročných hodnôt v období rokov 2008 – 2010 súvisel s hospodárskym poklesom, ako aj so zvyšovaním informovanosti o otázkach týkajúcich sa znečisťovania morí a so zlepšovaním poskytovania prístavných zberných zariadení na celom kontinente, zatiaľ čo pokles v období rokov 2010 – 2015 bol postupnejší. V roku 2016 sa trend obrátil, keď počet odhalených možných ropných škvŕn vzrástol. Existuje viacero možných príčin, prečo sa v roku 2016 trend obrátil: zavedenie satelitov programu Sentinel-1, ktorého výsledkom je zlepšená schopnosť odhaľovania ropných škvŕn, optimalizácia plánovania činnosti systému CleanSeaNet a v menšom rozsahu aj zvýšenie objemu lodnej dopravy, čo mohlo spôsobiť nárast počtu odhalení. Obrázok 2: Systém CleanSeaNet v období rokov 2008 – 2016: trendy v počte odhalených možných prípadov znečistenia Zdroj: agentúra EMSA